## Zakon o izmjenama i dopunama Zakona o razminiranju

### NN 64/2000 (5.7.2000.), Zakon o izmjenama i dopunama Zakona o razminiranju

**# ZASTUPNIČKI DOM HRVATSKOGA DRŽAVNOG SABORA

1408**

Na temelju članka 89. Ustava Republike Hrvatske, donosim

**## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O RAZMINIRANJU**

Proglašavam Zakon o izmjenama i dopunama Zakona o
razminiranju, koji je donio Zastupnički dom Hrvatskoga državnog sabora na
sjednici 28. lipnja 2000.

Broj: 01-081-00-2335/2
Zagreb, 3. srpnja 2000.

Predsjednik
Republike Hrvatske
**Stjepan Mesić,** v. r.

**## ZAKON

### O IZMJENAMA I DOPUNAMA ZAKONA O RAZMINIRANJU**

Članak 1.

U Zakonu o razminiranju (»Narodne novine«, br. 19/96. i
86/98.) članak 17. mijenja se i glasi:

»Ovlaštena pravna osoba dužna je zaposlene pirotehničare
i osobe koje obavljaju pomoćne poslove razminiranja osigurati za slučaj:
smrti, u iznosu od najmanje 300.000,00 kuna i ozljede prouzročene obavljanjem
poslova razminiranja, u iznosu od najmanje 500.000,00 kuna.«.

Članak 2.

Iza članka 17. dodaju se članci 17a., 17b. i 17c. koji
glase:

»Članak 17a.

U slučaju povrede, odnosno smrti pirotehničara pri
obavljanju poslova razminiranja nakon 30. lipnja 1996., pirotehničar, odnosno
članovi njegove obitelji imaju prava koja prema odredbi članka 4. točke 1.,
točke 2. podstavka 1., 2. i 3. i točaka 3. do 5., odredbi članka 5. i
odredbi članka 38. Zakona o pravima hrvatskih branitelja iz Domovinskog rata
i članova njihovih obitelji (»Narodne novine«, br. 108/96.) imaju hrvatski
branitelji iz Domovinskog rata i članovi njihovih obitelji.

Članak 17b.

U slučaju povrede, odnosno smrti pirotehničara pripadnika
hrvatske vojske, odnosno hrvatske policije i civilne zaštite Ministarstva
unutarnjih poslova pri obavljanju poslova razminiranja nakon 30. svibnja
1990., pirotehničar, odnosno članovi njegove obitelji imaju prava koja prema
odredbi članka 4. točke 1. do 5. i odredbi članka 5. Zakona o pravima
hrvatskih branitelja iz Domovinskog rata i članova njihovih obitelji (»Narodne
novine, br. 108/96.) imaju hrvatski branitelji iz Domovinskog rata i članovi
njihovih obitelji.

Ako su za pirotehničara pripadnika hrvatske vojske,
odnosno hrvatske policije, odnosno članove njegove obitelji na temelju
posebnih propisa neka prava iz članka 5. Zakona o pravima hrvatskih
branitelja iz Domovinskog rata i članova njihovih obitelji povoljnija,
pirotehničar, odnosno članovi njegove obitelji imaju prava prema povoljnijem
posebnom propisu.

Članak 17c.

Prava iz članka 17a. i 17b. ovoga Zakona pirotehničari,
odnosno članovi njihovih obitelji ostvaruju po postupku i pod uvjetima, osim
uvjeta da imaju status hrvatskog branitelja iz Domovinskog rata, propisanim
Zakonom o pravima hrvatskih branitelja iz Domovinskog rata i članova njihovih
obitelji.«.

Članak 3.

U članku 23. dodaje se stavak 3. koji glasi:

»Zabrana zapošljavanja državnih službenika kojima je
radni odnos prestao prema odredbi stavka 2. ovoga članka traje godinu dana od
dana prestanka radnog odnosa.«.

Članak 4.

U članku 25. dodaje se stavak 2. koji glasi:

»Kada strana pravna osoba obavlja poslove razminiranja
inozemnim financijskim sredstvima, može poslove razminiranja obavljati
zaposlenicima pirotehničarima koji su strani državljani. Pirotehničari
strani državljani, zaposlenici strane pravne osobe koja obavlja poslove
razminiranja ne stječu prava iz članka 17a. ovoga Zakona.«.

Članak 5.

U članku 26. dodaje se stavak 4. koji glasi:

»U slučajevima iz stavka 1. ovoga članka fizičke i
pravne osobe mogu razminiranje njihovih građevina i prostora povjeriti, uz
suglasnost Hrvatskog centra za razminiranje, ovlaštenoj pravnoj osobi.«.

Članak 6.

Sredstva za ostvarivanje prava pirotehničara i članova
njihovih obitelji prema odredbama članka 17a. i 17b. ovoga Zakona osiguravaju
se iz državnog proračuna.

Članak 7.

Prava iz članka 17a. i 17b. ovoga Zakona priznaju se
pirotehničaru, odnosno članovima njegove obitelji od dana povrede, odnosno
smrti pirotehničara pri obavljanju poslova razminiranja.

Članak 8.

Pirotehničari, odnosno članovi njihovih obitelji koji su
ostvarili prava prema odredbi članka 18. Zakona o razminiranju (»Narodne
novine«, br. 19/96.) mogu ostvariti razliku tih prava prema odredbi članka
1. ovoga Zakona, od dana povrede, odnosno smrti pirotehničara pri obavljanju
poslova razminiranja.

Članak 9.

Ovaj Zakon stupa na snagu danom objave u »Narodnim
novinama«.

> Klasa: 213-04/00-01/01
> Zagreb, 28. lipnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Zakon, NN 64/2000-1408